b'\n_START_ARTICLE_\nSta\xc8\x9bia orbital\xc4\x83 a lumii de jos\n_START_SECTION_\nSumar\n_START_PARAGRAPH_\nSpa\xc8\x9biul este explorat nu de c\xc4\x83tre guverne lipsite de viziune, ci de Compania Terestr\xc4\x83, o corpora\xc8\x9bie privat\xc4\x83 devenit\xc4\x83 astfel enorm de bogat\xc4\x83 \xc8\x99i de influent\xc4\x83. Nou\xc4\x83 dintre sistemele stelare sunt lipsite de planete potrivite pentru colonizare, astfel c\xc4\x83 s-au construit sta\xc8\x9bii spa\xc8\x9biale orbitale, baze de plecare pentru expedi\xc8\x9bii viitoare de explorare. Apoi se descoper\xc4\x83 c\xc4\x83 Lumea lui Pell nu este numai locuibil\xc4\x83, ci deja populat\xc4\x83 de bl\xc3\xa2nzii, inteligen\xc8\x9bii (chiar dac\xc4\x83 \xc3\xaenapoia\xc8\x9bi tehnologic) Hisa. Este construit\xc4\x83 Sta\xc8\x9bia Pell. Planeta este poreclit\xc4\x83 "Lumea de Jos" de c\xc4\x83tre locuitorii sta\xc8\x9biei._NEWLINE_C\xc3\xa2nd Terra, datorit\xc4\x83 politicii sale dep\xc4\x83\xc8\x99ite, \xc3\xaencepe s\xc4\x83 piard\xc4\x83 controlul sta\xc8\x9biilor \xc8\x99i planetelor mai \xc3\xaendep\xc4\x83rtate, construie\xc8\x99te o flot\xc4\x83 de 50 de cruci\xc8\x99\xc4\x83toare militare, Flota Companiei Terestre, pentru a-\xc8\x99i impune controlul din nou. Acest lucru provoac\xc4\x83 R\xc4\x83zboiul Companiei, Terra av\xc3\xa2nd ca adversar Uniunea, cu baza la Cyteen, o lume locuibil\xc4\x83. Locuitorii sta\xc8\x9biei \xc8\x99i negustorii de pe fregatele interstelare sunt prin\xc8\x99i la mijloc._NEWLINE_Ac\xc8\x9biunea romanului se petrece \xc3\xaen timpul ultimelor zile ale r\xc4\x83zboiului. Signy Mallory, c\xc4\x83pitan al Flotei Companiei Terestre, aflat\xc4\x83 pe nava ei de lupt\xc4\x83, Norway, \xc3\xaenso\xc8\x9be\xc8\x99te o flot\xc4\x83 pestri\xc8\x9b\xc4\x83 ce se refugiaz\xc4\x83 de pe sta\xc8\x9biile Russel \xc8\x99i Mariner c\xc4\x83tre Pell. Alte nave sosesc de pe alte sta\xc8\x9bii distruse sau cucerite de Uniune, acest lucru produc\xc3\xa2nd o criz\xc4\x83 de propor\xc8\x9bii. Potopul de refugia\xc8\x9bi pune la \xc3\xaencercare capacitatea sta\xc8\x9biei. Angelo Konstantin, c\xc4\x83pitanul sta\xc8\x9biei Pell, \xc8\x99i cei doi fii ai lui, Damon \xc8\x99i Emilio, lupt\xc4\x83 pentru a face fa\xc8\x9b\xc4\x83 situa\xc8\x9biei. Tem\xc3\xa2ndu-se de agen\xc8\x9bi \xc8\x99i sabotori ai Uniunii, Pell trimite to\xc8\x9bi refugia\xc8\x9bii \xc3\xaentr-o zon\xc4\x83 de carantin\xc4\x83 de pe planet\xc4\x83, produc\xc3\xa2nd un exod masiv al aborigenilor._NEWLINE_\xc3\x8en timpul parlament\xc4\x83rilor cu administratorii sta\xc8\x9biei Pell, Mallory \xc3\xaent\xc3\xa2lne\xc8\x99te o delega\xc8\x9bie a Companiei Terestre, condus\xc4\x83 de Segust Ayres, secretar adjunct al Consiliului de Securitate Terestru. Ofensat de comportamentul ei arogant, Ayres refuz\xc4\x83 oferta de a fi transportat pe front \xc8\x99i \xc3\xaenchiriaz\xc4\x83 o fregat\xc4\x83. Mallory nu \xc8\x99tie c\xc4\x83 misiunea lui Ayres este de a deschide negocieri de pace cu Uniunea._NEWLINE_Mallory pierde \xc8\x99i un prizonier al Uniunii, Josh Talley, pe care-l salvase dintr-un interogatoriu brutal pe sta\xc8\x9bia Russell. Totu\xc8\x9bi, \xc3\xaen timpul c\xc4\x83l\xc4\x83toriei c\xc4\x83tre Pell, exploatarea lui sexual\xc4\x83 de c\xc4\x83tre doamna c\xc4\x83pitan a fost aproape la fel de abuziv\xc4\x83 ca \xc8\x99i interogatoriul. Confruntat cu perspectiva unei lungi \xc3\xaencarcer\xc4\x83ri pe sta\xc8\x9bia Pell, Talley solicit\xc4\x83 Ajustarea, \xc8\x99tergerea unei mari p\xc4\x83r\xc8\x9bi a memoriei, \xc3\xaen schimbul libert\xc4\x83\xc8\x9bii. Damon Konstantin aprob\xc4\x83 procedura, de\xc8\x99i cu re\xc8\x9binere. Mai t\xc3\xa2rziu, cercet\xc3\xa2ndu-i dosarul, Damon afl\xc4\x83 c\xc4\x83 Talley mai trecuse o dat\xc4\x83 prin Ajustare pe sta\xc8\x9bia Russell. Sim\xc8\x9bindu-se vinovat pentru c\xc4\x83 aprobase Ajustarea, el \xc8\x99i so\xc8\x9bia lui, Elene Quen, s-au \xc3\xaemprietenit cu "noul" Talley, un act de bun\xc4\x83tate care va avea consecin\xc8\x9be pe c\xc3\xa2t de neb\xc4\x83nuite, pe at\xc3\xa2t de monumentale._NEWLINE_Jon Lukas, cumnatul lui Angelo Konstantin \xc8\x99i singurul rival pentru putere, este \xc3\xaengrijorat de evolu\xc8\x9bia r\xc4\x83zboiului. Flota primise prea pu\xc8\x9bin sprijin din partea Terrei \xc8\x99i sl\xc4\x83be\xc8\x99te pe zi ce trece, m\xc4\x83cinat\xc4\x83 \xc3\xaentr-un r\xc4\x83zboi de atri\xc8\x9bie. Jon ia leg\xc4\x83tura \xc3\xaen secret cu Uniunea, oferindu-i sta\xc8\x9bia Pell. Uniunea trimite un agent sub acoperire, pe nume Jessad._NEWLINE_\xc3\x8en acest timp, ultimele 10 nave supravie\xc8\x9buitoare ale Flotei se grupeaz\xc4\x83 pentru opera\xc8\x9biunea cea mai critic\xc4\x83 a r\xc4\x83zboiului. Toate manevrele strategice din ultima vreme ale lui Mazian preg\xc4\x83tiser\xc4\x83 terenul pentru acest moment. Dac\xc4\x83 reu\xc8\x99eau s\xc4\x83 distrug\xc4\x83 sta\xc8\x9bia Viking dintr-o singur\xc4\x83 lovitur\xc4\x83 \xc3\xaenainte de a fi dep\xc4\x83\xc8\x99i\xc8\x9bi numeric de for\xc8\x9bele inamice, \xc3\xaentre Terra \xc8\x99i Uniune avea s\xc4\x83 se deschid\xc4\x83 o bre\xc8\x99\xc4\x83 larg\xc4\x83 \xc8\x99i pustie, f\xc4\x83c\xc3\xa2nd viitoarele manevre ale Uniunii s\xc4\x83 devin\xc4\x83 mult mai costisitoare._NEWLINE_Seb Azov, comandantul militar al Uniunii, nu are de ales \xc8\x99i trebuie s\xc4\x83 adune efectivele \xc3\xaen dreptul sta\xc8\x9biei Viking \xc3\xaen a\xc8\x99teptarea atacului lui Mazian. \xc3\x8ens\xc4\x83 are un as \xc3\xaen m\xc3\xa2nec\xc4\x83. \xc3\x8el or\xc8\x9base pe Ayres s\xc4\x83 \xc3\xaenregistreze un mesaj prin care \xc3\xaei ordona lui Mazian s\xc4\x83 nu atace c\xc3\xa2t timp se desf\xc4\x83\xc8\x99urau negocierile de pace. C\xc3\xa2nd Mazian atac\xc4\x83, ordinul transmis de Ayres \xc3\xael determin\xc4\x83, \xc3\xaentr-adev\xc4\x83r, s\xc4\x83 opreasc\xc4\x83 ac\xc8\x9biunea \xc8\x99i Flota se retrage c\xc4\x83tre Pell cuprins\xc4\x83 de confuzie._NEWLINE_Mazian se \xc3\xaent\xc3\xa2lne\xc8\x99te cu ceilal\xc8\x9bi c\xc4\x83pitani ai s\xc4\x83i \xc8\x99i le d\xc4\x83 \xc8\x99ansa s\xc4\x83 aleag\xc4\x83 \xc3\xaentre a accepta tratatul de pace ce d\xc4\x83dea, practic, c\xc3\xa2\xc8\x99tig de cauz\xc4\x83 Uniunii, sau s\xc4\x83 se r\xc4\x83zvr\xc4\x83teasc\xc4\x83 \xc3\xaempotriva Terrei \xc8\x99i s\xc4\x83 continuie lupta. Cu to\xc8\x9bii r\xc4\x83m\xc3\xa2n loiali conduc\xc4\x83torului lor. Una dintre primele decizii ale lui Mazian este de a pune sta\xc8\x9bia Pell sub imperiul legii mar\xc8\x9biale._NEWLINE_Flota este acum for\xc8\x9bat\xc4\x83 s\xc4\x83 apere Sta\xc8\x9bia Lumii de Jos, singura baz\xc4\x83 de n\xc4\x83dejde \xc8\x99i surs\xc4\x83 de aprovizionare. For\xc8\x9bele Uniunii atac\xc4\x83 \xc8\x99i distrug dou\xc4\x83 nave aflate \xc3\xaen patrulare. De\xc8\x99i Uniunea sufer\xc4\x83 \xc8\x99i ea pierderi, acestea pot fi compensate, spre deosebire de cele ale lui Mazian. Dac\xc4\x83 lua \xc3\xaen calcul \xc8\x99i pierderea unui transportor \xc3\xaen timpul ac\xc8\x9biunii din dreptul sta\xc8\x9biei Viking, \xc3\xaei mai r\xc4\x83m\xc4\x83seser\xc4\x83 doar \xc8\x99apte nave._NEWLINE_\xc3\x8en confuzia provocat\xc4\x83 de luptele din spa\xc8\x9biu, pe sta\xc8\x9bie Lukas intr\xc4\x83 \xc3\xaen ac\xc8\x9biune \xc8\x99i \xc3\xael ucide pe rivalul s\xc4\x83u, Angelo Konstantin, lu\xc3\xa2ndu-i locul. Pentru a sc\xc4\x83pa de gloata de refugia\xc8\x9bi revolta\xc8\x9bi, Elene Quen este obligat\xc4\x83 s\xc4\x83 urce la bordul navei comerciale Finity\'s End, una dintre cele mai respectate nave. Fregatele p\xc4\x83r\xc4\x83sesc zona de lupt\xc4\x83, dar Quen le convinge s\xc4\x83 r\xc4\x83m\xc3\xa2n\xc4\x83 unite, pentru a se proteja. Damon supravie\xc8\x9buie\xc8\x99te tentativei de asasinat a unchiului lui \xc8\x99i se al\xc4\x83tur\xc4\x83 lui Talley. \xc3\x8empreun\xc4\x83, reu\xc8\x99esc s\xc4\x83 se ascund\xc4\x83 de Lukas; de fapt, Talley descoper\xc4\x83 c\xc4\x83 se pricepe foarte bine la asta._NEWLINE_P\xc3\xa2n\xc4\x83 la urm\xc4\x83, sunt contacta\xc8\x9bi de Jessad, iar Talley afl\xc4\x83 de ce. El \xc8\x99i Jessad sunt la fel: clone Azi, crescute artificial \xc8\x99i, \xc3\xaen cazul lui Jessad \xc8\x99i Talley, antrenate special pentru spionaj \xc8\x99i sabotaj. Sunt descoperi\xc8\x9bi de solda\xc8\x9bii Flotei; Jessad este ucis, \xc3\xaen vreme ce Konstantin \xc8\x99i Talley sunt captura\xc8\x9bi \xc8\x99i du\xc8\x99i dinaintea lui Mallory._NEWLINE_Ea prime\xc8\x99te ordin de la Mazian s\xc4\x83 se descotoroseasc\xc4\x83 discret de Konstantin. Lukas serve\xc8\x99te Flota cu mult mai pu\xc8\x9bine scrupule, a\xc8\x99a \xc3\xaenc\xc3\xa2t Konstantin este inutil, ba chiar primejdios. Mazian se preg\xc4\x83te\xc8\x99te s\xc4\x83 dezafecteze \xc8\x99i s\xc4\x83 p\xc4\x83r\xc4\x83seasc\xc4\x83 Sta\xc8\x9bia Lumii de Jos. El are un alt plan: s\xc4\x83 cucereasc\xc4\x83 Terra printr-o lovitur\xc4\x83 de stat. Distrugerea Sta\xc8\x9biei Pell avea s\xc4\x83 creeze bre\xc8\x99a dintre Terra \xc8\x99i Uniune, juc\xc3\xa2nd acela\xc8\x99i rol atribuit mai \xc3\xaenainte distrugerii Sta\xc8\x9biei Viking._NEWLINE_Mallory are \xc3\xaens\xc4\x83 alte idei. Mazian exagerase prea mult. Mallorz p\xc4\x83r\xc4\x83se\xc8\x99te brusc Sta\xc8\x9bia Pell, g\xc4\x83se\xc8\x99te for\xc8\x9bele Uniunii \xc8\x99i \xc3\xael convinge pe Azov s\xc4\x83-i atace fo\xc8\x99tii camarazi. Talley are un rol crucial \xc3\xaen convingerea lui Azov._NEWLINE_Mazian nu-\xc8\x99i poate permite s\xc4\x83 lupte, astfel c\xc4\x83 Flota porne\xc8\x99te spre Terra \xc3\xaenainte de vreme. Azov trebuie s\xc4\x83-l urm\xc4\x83reasc\xc4\x83, dar nu dore\xc8\x99te s\xc4\x83 lase Norway intact \xc3\xaen urm\xc4\x83. Dilema este rezolvat\xc4\x83 la timp: Quen sose\xc8\x99te \xc3\xaenso\xc8\x9bit\xc4\x83 de flota comercial\xc4\x83 unit\xc4\x83 \xc8\x99i pretinde Sta\xc8\x9bia Pell pentru noua Alian\xc8\x9b\xc4\x83 Comercial\xc4\x83, cu tot cu Norway \xc8\x99i for\xc8\x9bele ei militare. F\xc4\x83r\xc4\x83 a avea autoritatea de a negocia \xc8\x99i nedorind s\xc4\x83 lupte cu negustorii, Azov pleac\xc4\x83 s\xc4\x83 rezolve conflictul cu Mazian._NEWLINE_Sf\xc3\xa2r\xc8\x99itul R\xc4\x83zboiului Companiei se \xc3\xaentrevede, spre u\xc8\x99urarea lui Konstantin, a negustorilor \xc8\x99i reziden\xc8\x9bilor de pe Sta\xc8\x9bia Lumii de Jos.'